정조 0년
丙申五月初六日巳時。上御興政堂。大臣備局堂上。引見入侍時。右議政鄭存謙。仁陽君李景祜。行司直具善復。行戶曹判書鄭弘淳。行吏曹判書徐命善。禮曹判書鄭尙淳。兵曹判書李徽之。行副護軍張志恒。行副護軍李漢膺。行副護軍李柱國。戶曹參判金華鎭。禮曹參判沈履之。開城留守宋淳明。漢城左尹金魯鎭。大司憲李聖圭。大司諫洪檍。掌令柳榮鎭鄭宇淳。應敎鄭元始。持平朴聖泰。獻納李儒慶。國葬都監都廳柳義養徐有防。左承旨洪國榮。假注書徐龍輔。事變假注書安策。記事官文采五朴祐源。以次進伏訖。存謙曰。日氣漸熱。聖體。若何。上曰。一樣。存謙曰。王大妃殿氣候。何如。上曰。一樣。存謙曰。惠慶宮氣候。何如。上曰。一樣。存謙曰。此京畿監司尹蓍東狀啓也。以爲元陵守護軍戶保竝二百十名。當爲充定。以各陵軍子枝塡充者。已成近例。而不然。則以隣近各邑騎兵充定。其代充額。依長山鎭牙兵例。移送他道事。請令廟堂稟處矣。當此閑丁極艱之時。毋論他道與本道。數百良額。一時充定。其勢誠難。以各陵軍子枝依前例。抄擇定送之意。分付道臣。何如。上曰。依爲之。出擧條存謙曰。此平安監司徐命膺狀啓也。枚擧孟山縣監朴景新。義州府尹李亨逵牒呈。以爲孟山民家失火。延燒爲一百四十四戶。義州民家失火。延燒爲一百四十四戶。從前失火民人等處。有會付耗穀題給之例。兩邑失火民人等處。考例施行事。請令廟堂。稟旨分付矣。二百八十餘戶之燒燼。誠爲驚慘。會付耗米之分大中小殘之戶。題給於失火者。旣有前例。今亦依例擧行之意。分付道臣。何如。上曰。依爲之。出擧條存謙曰。此京畿監司尹蓍東狀啓也。以爲道內各陵奉審。國恤因山前。曾有停止之例。已奉審西道各陵。有頉處。別單馳啓。東南各陵奉審。固當依前例停止。而事體重大。請令廟堂稟處矣。道臣於因山前。各陵奉審。不得擧行。旣是前例。今亦依例停止之意。分付。何如。上曰。依爲之。出擧條景祜曰。臣方待罪勳堂。故敢有所達矣。勳府田畓。有各宮房折受處。而宮結革罷。旣有成命。太僕亦已陳稟還推矣。寧殯房折受金海田畓。金貴人房折受務安田畓。兩處一竝還屬本府。未知何如。惶恐敢達矣。上曰。依爲之。出擧條命善曰。江原前道臣徐迥修。移文臣曹。還送賑餘空名僧帖一百六十七張。而此非留置臣曹者。俄與大臣相議。則送置賑廳爲宜云。何以爲之乎。上曰。惠堂之意。何如。弘淳曰。賑廳有流來空名帖若干張載於記簿。似是設賑時請得。未盡區處。而留置矣。上曰。依爲之。出擧條尙淳曰。延福殿追崇。及景慕宮上諡封園時。宗廟永寧殿社稷徽寧殿及延福殿景慕宮。當有前期三日告由之節。而儲慶宮毓祥宮。何以爲之乎。敢稟。上曰。一體擧行。可也。出擧條尙淳曰。延福殿親上冊寶後。行三獻祭。而同日移奉延福殿時。亦當有告動駕祭。上冊寶後。仍爲設行乎。敢稟。上曰。依爲之。出擧條尙淳曰。景慕宮。親上冊印後。行三獻祭。而同日移奉彰義宮時。亦當有告由祭。依延福殿上冊印祭後。仍爲設行矣。上曰。依爲之。出擧條尙淳曰。景慕宮酌獻禮。當爲磨鍊。啓下矣。太廟則無酌獻禮。故曾無饌品磨鍊之事。永禧殿酌獻禮時。以果祭設行。故不可援以爲例。取考五禮儀序例。則文廟酌獻禮時饌品。以一籩一豆一爵磨鍊矣。今此景慕宮酌獻禮時。饌品。則似當以二籩二豆一爵擧行。何以爲之乎。敢稟。上曰。依爲之。出擧條尙淳曰。取考五禮儀。則文廟酌獻禮時。無祝文之節。而永禧殿酌獻禮時。有祝文矣。今此景慕宮酌獻禮時。似當有祝文。而撰出一款。當預爲擧行。載錄於式例乎。抑臨時擧行乎。上曰。豫爲撰出。同載式例。可也。出擧條尙淳曰。殯殿所排交椅祭床香床燭臺床。移用於魂殿。而都監勿爲疊送事。載在補編受敎條矣。今番。則何以爲之乎。敢稟。上曰。依爲之。出擧條尙淳曰。國忌時素饌。昨已稟定矣。王大妃殿素膳。亦以四代磨鍊乎。上曰。依爲之。徽之曰。開城府今春等都試狀聞。當爲回啓。而沒藝至於十一人之多。本曹從前無防塞之規。聞武藝比他處雖多。而亦不無過濫之慮。此後申飭。何如。上曰。依爲之。出擧條徽之曰。發靷及返虞時。輦輿。以肅廟所御輦輿。取用事。命下矣。自都監。往見外寺所藏。則不無略干傷損處。何以爲之乎。上曰。其傷損處。卽爲修補。可也。命書傳敎曰。近因諒闇之時。公事。承旨雖不讀奏。啓字之誤踏。判付之誤下。莫近日若。當該中官。從重推考。漢耆曰。臣以營門事。有稟達事矣。年來尹泰淵。爲禦將時。自廟堂以戶曹鑄錢四十四萬兩。出給御營廳。使之鑄錢矣。今則本非營門之物。故主管無人。不可不早爲區處。下詢大臣處之。何如。上曰。大臣之意。何如。存謙曰。有難卒然區處。與領左相。相議後緩緩區處。亦非晩矣。上曰。刑判。何不入來云耶。存謙曰。謂有情勢。不敢入來云矣。命書傳敎曰。今聞大臣所奏。處義萬萬過矣。刑曹判書蔡濟恭。從重推考。更爲牌招入侍。聖圭檍元始榮鎭宇淳聖泰儒慶所啓。文女敢以後宮。外結尙魯。潛懷不逞之心。肆行危逼之計。究厥罪狀。妖惡極矣。決不可收其爵號。安置私第而止。請文女按律處斷。上曰。不允。又所啓。厚謙母子之罪。關宗社。憤積神人。前後三司之討。已盡窮凶之跡。凡在血氣之倫者。咸曰可誅。厚謙之荐棘。其母之出第。不過薄勘。邦憲未擧輿情愈激。請厚謙快正王法。其母依律處斷。上曰。不允。又所啓。竄配罪人洪麟漢。本以濫猾之性。濟以陰譎之行。締結厚謙。敢懷叵測之心。沮戲聽政。顯有爭抗之意。罪惡貫盈。昭布國人之耳目。已悉於前後合辭之啓。而伏見傳敎下者。麟漢罪狀。於是乎尤著。則勘罪之命。只止於近地竄配。公議轉激。輿情愈鬱。究厥罪狀。不可薄竄而止。請礪山府竄配罪人洪麟漢。絶島安置。上曰。不允。以上出擧條聖圭檍榮鎭宇淳聖泰儒慶所啓。荐棘罪人沈翔雲。本以凶孽之裔。且兼妖邪之性。得罪倫紀。爲世所棄。蝨附厚謙。受其指使。向來一書。指意陰譎。情狀叵測。合辭之請。實是嚴懲討杜亂源之意。而閱歲爭執。天討未擧。世豈有妖惡如此。而終逭王章之理哉。移配之命。雖出於投諸遠惡之意。而三尺至嚴。不可至此而止。請大靜縣荐棘罪人沈翔雲。亟令王府。嚴鞫得情。快正王法。上曰。不允。出擧條聖圭榮鎭宇淳聖泰所啓。趙德昌。以入番掖隷。擅離番次。至於踰越宮墻之境。充軍之命。雖出於好生之德意。論其罪犯。不可充軍而止。請黑山島充軍罪人趙德昌。依律處斷。上曰。不允。又所啓。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又所啓。洪述海身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。上曰。不允。又所啓。新除授執義申思運。時在忠淸道洪州地。持平朴在源。時在全羅道泰仁地。請竝斯速乘馹上來事。下諭。上曰。依啓。以上出擧條檍儒慶所啓。黑山島充軍罪人趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。上曰。不允。又所啓。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。至於㢞。則名登臺啓。請討方嚴之時。多率騶從。呼唱道路。渠若眼有國法。放恣無嚴。胡至此極。此不可一日置之於城闉之內。請具允明允鈺及㢞。竝遠竄。上曰。不允。又所啓。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。上曰。不允。又所啓。大靜縣爲奴罪人金壽賢以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。上曰。不允。又所啓。削黜罪人鄭義達本來爲人。千不近似。已自蔭路。貪饕是事。及竊科第。以都監從事官。私犯軍需。至於六千兩之多。而人畏其勢。掩覆爲事。及至今春現發之後。尙未準納者。亦爲千餘金。則貪墨之典。不施於此輩。而將安用之哉。縉紳之唾罵。道路之傳說。固已久矣。不可削黜而止。請鄭義達。先改三司之職。亟施屛裔之典。上曰。依啓。以上出擧條又所啓。新除授司諫李迪輔。時在忠淸道瑞山地。正言洪樂淵。時在京畿積城地。正言姜。時在安山地。請竝斯速乘馹上來事。下諭。上曰。依啓。出擧條檍所啓。荐棘罪人翔雲。雖無向來凶疏。其亂倫悖常之罪。固難容於覆載之間。無論縉紳韋布。稍有知覺者。見其面貌。擧有若浼之心。苟非更有一介翔雲。則孰肯與渠結姻。而今此以士爲名之宋煥經。乃以先正之後孫。忍以翔雲之子。爲其女壻。及其翔雲投呈凶疏之日。親往卜家。問其吉凶。渠若有一分人心。豈忍爲此。且於鄭錫達之在南邑也。尋常往來。甘心衙客。主張婚議。又以先正之無父孫兒。爲錫達之子婦。苟使先正而有知。其肯曰。余有孫乎。其他平日悖戾之行。猶屬餘事。如此醜惡之類。臣不欲汚之筆舌。而其在爲先正傷痛之心。亦不可置而不論。請幼學宋煥經。邊遠定配。上曰。依啓。出擧條檍曰。臣有區區所懷。敢此仰達矣。近日臺臣之合辭請討。關係至重。聖上之一向靳持。徒傷國體。已極憂悶。而其中翔雲事之尙未蒙允。尤不勝抑鬱之至。蓋昨冬先大王。爲宗社至誠懇惻之敎。記注不書。大臣不言。中外之人。茫然無聞。幸而徐命善之疏出。而快若披霧而覩天。苟有北面於殿下之心者。孰敢以邪說間之。而翔雲。乃敢挺身投章。上款許多駕說。皆是游辭虛影。而其精神骨子。則專在於下段一句語。究其指意。顯有叵測之心。其於授受光明之際。隱映妖凶之語。要爲亂逆之張本者。實有浮於辛壬之耇輝。是必非渠之所獨辦。而端緖未究。一向掩置。使主張凶論之徒。尙今隱伏。則此何異於轂下强胡。臣每念至此。隱憂深慮。有不勝言。雖以乙亥戊申之逆言之。溯其源委。實由於緩治耇輝等諸賊。今此翔雲情節之未究。根柢之未拔。臣未知何等變怪。醞釀於何處。以殿下之明聖。亦豈不惕然念及於斯乎。臣旣與憲臣。合辭請討。而又此縷縷者。實出於不得請則不敢退之義。翔雲訊鞫之請。無少持難。爲先允從。是臣區區之望也。上曰。予之靳允。非欲漫漶也。情狀呈露。何更問之有。出擧條上曰。國葬都監都廳進前。上曰。工役幾何爲之。有防曰。一房及二房。已爲畢役。三房未及畢役矣。上曰。昨日未及詳知矣。更聞所存遺衣。卽柩衣內奉安云。遺衣櫃。不必更造矣。上曰。校正郞廳。御製何以爲之乎。義養曰。幾至畢役矣。上曰。無誤字乎。義養曰。臣等詳細校準。有誤輒改矣。上曰。他承旨入侍。禮房承旨出去。丁丑年親進香月日考入。策承命而出。與右副承旨申大升進伏。國榮先退。上曰。樂安連爲替易。民事可悶。存謙曰。此邑素稱廢邑矣。上曰。樂安郡守。文臣中。口傳另加擇擬。出榻敎國榮還奏曰。丁丑年親進香。五月十二日矣。命大升書傳敎曰。徐完碩。旣已就囚。以道臣狀啓辭意。發問目嚴問取服後。禁府諸堂入侍。命讀北伯狀啓。命書傳敎曰。咸鏡道推刷官。待竣事。令該道道臣。械送該曹事。分付。命退。諸臣以次退出。